ועדת הפנים והגנת הסביבה, כנסת 20, פרוטוקול מספר 770, 2018-12-12 10:30

יואב קיש: אני פותח את ישיבת ועדת הפנים והגנת הסביבה.

יואב קיש: על סדר-היום: הצעת חוק המקרקעין (תיקון מס' 34) (חלקה תלת-ממדית), התשע"ט-2018, מ/1275, הכנה לקריאה שנייה ושלישית.

יואב קיש: היה לנו נוסח שנפל במליאה בהצבעה לקריאה שלישית.

יואב קיש: הנוסח הישן עבר קריאה ראשונה לפני התיקונים.

יואב קיש: למעשה, יש לנו שתי אפשרויות: אחת, לקחת את הנוסח כפי שנפל או להביא נוסח חדש.

יואב קיש: אנחנו מביאים נוסח חדש.

יואב קיש: אני חושב שכולם ראו כמה כעסתי באירוע שהחוק נפל במליאה.

יואב קיש: האמת, שהיה די משעשע לקבל את התגובות ממשרד המשפטים, איך החוק הזה לא עבר ומדוע דווקא אליו כוונו חיצי האופוזיציה.

יואב קיש: היה סיכום עם האופוזיציה שיצביעו בעד אולם במליאה הם זזו מהסיכום איתם.

יואב קיש: בעצם, מול שאלות ברורות שלי ושל חברי כנסת, הם החליטו להצביע נגד.

יואב קיש: אנחנו בקואליציה לא הספקנו להיערך ולא גייסו ולכן החוק נפל.

יואב קיש: בסך הכול החוק עצמו הוא חוק נכון וטוב.

יואב קיש: הוא עבר מהר מאוד בקריאה ראשונה וברוב גדול ואני מאמין שגם הפעם האופוזיציה לא תנסה להפיל אותו.

יואב קיש: גם אם כן, אנחנו היום בסיטואציה שאנחנו מגייסים לכל חוק.

יואב קיש: לדעתי, אם אני יכול לסכם במילה את אירוע החוק הזה, הוא נפל קרבן למהלכים פוליטיים.

יואב קיש: עכשיו פרסמנו את הנוסח כפי שאישרנו אותו אז בקריאה שנייה ושלישית.

יואב קיש: אנחנו נעשה הקראה מהירה.

יואב קיש: ארז יגיד כמה מילים, היועץ המשפטי יגיד כמה מילים ואנחנו נצביע.

יואב קיש: נא להקריא.

לירון אדלר: חוק המקרקעין (תיקון מס'...), התשע"ט–2018 הוספת סימן א'1 לפרק ג' 1.

לירון אדלר: בחוק המקרקעין, התשכ"ט–1969‏ (להלן – החוק העיקרי), אחרי סעיף 14 יבוא: "סימן א'1: בעלות בחלקה תלת־ממדית הגדרות – סימן א'1 14א.

לירון אדלר: בסימן זה – "חוק התכנון והבנייה" – חוק התכנון והבנייה, התשכ"ה–1965‏; "חלקה תלת־ממדית" – יחידה נפחית שגבולותיה רשומים באופן תלת־ממדי, המצויה בעומק שמתחת לקרקע או בחלל הרום שמעליה, במקרקעין רשומים.

לירון אדלר: תחום הבעלות בחלקה תלת- ממדית 14ב.

לירון אדלר: (א) על אף הוראת סעיף 11, הבעלות בחלקה תלת־ממדית מוגבלת לגבולותיה הרשומים, ואינה מתפשטת מעבר לכך.

לירון אדלר: (ב) הבעלות בחלקה תלת־ממדית כאמור בסעיף קטן (א), כפופה לדינים בדבר מים, נפט, מכרות, מחצבים וכיוצא באלה ואין בה כדי למנוע מעבר בחלל הרום בכפוף לכל דין.

לירון אדלר: תחום הבעלות במקרקעין רשומים שבגבולותיהם רשומה חלקה תלת־ממדית 14ג.

לירון אדלר: הבעלות במקרקעין רשומים שבגבולותיהם רשומה חלקה תלת־ממדית מתפשטת בהתאם להוראות סעיף 11, למעט בתחום הבעלות של החלקה התלת־ממדית כאמור בסעיף 14ב.

לירון אדלר: בעלות נפרדת בחלקה תלת־ממדית 14ד.

לירון אדלר: בלי לגרוע מהוראת סעיף 13 סיפה, חלקה תלת־ממדית תהווה נושא נפרד לבעלות, לזכויות במקרקעין ולעסקאות.

לירון אדלר: תנאים לרישום חלקה תלת־ממדית 14ה.

לירון אדלר: בלי לגרוע מהוראות סעיף 143 לחוק התכנון והבנייה, לא תירשם בפנקסי המקרקעין חלוקת קרקע הכוללת חלקה תלת־ממדית, ולא יינתן פסק דין לחלוקת קרקע כאמור בין בעליה המשותפים, אלא על פי אחד מאלה: (1) תכנית שאושרה לפי הוראות סימן ז' לפרק ג' לחוק התכנון והבנייה; (2) תשריט שאושר לפי הוראות פרק ד' לחוק התכנון והבנייה; (3) הפקעה או רכישה שנעשתה לפי פקודת הקרקעות (רכישה לצורכי ציבור), 1943, או לפי פקודת הדרכים ומסילות הברזל (הגנה ופיתוח), 1943; שר המשפטים, באישור ועדת הפנים והגנת הסביבה של הכנסת, יקבע הוראות בדבר ההליכים שיש לנקוט, בטרם רישום בפנקסי המקרקעין של חלוקת קרקע לפי פסקה זו, אם הקרקע הופקעה או נרכשה לפני יום תחילתו של חוק המקרקעין (תיקון מס' 33), התשע"ט–2018.

לירון אדלר: רישום או ניהול בית משותף בחלקה תלת־ממדית 14ו.

לירון אדלר: אין ברישום חלקה תלת־ממדית כדי לגרוע מהאפשרות לנהל או לרשום באותה חלקה בית משותף בהתאם להוראות לפי חוק זה.

לירון אדלר: מקרים שבהם לא תירשם חלקה תלת־ממדית 14ז.

לירון אדלר: (א) דירה בבית משותף או חלק אחר בבית המשותף המיועד לשמש את בעלי הדירות או מרביתם לא יירשמו כחלקה תלת־ממדית; לעניין סעיף זה, "בית משותף" – לרבות בית שחלות עליו הוראות פרק ו'1.

לירון אדלר: (ב) שר המשפטים רשאי לקבוע בתקנות מקרים נוספים שבהם לא תירשם חלקה תלת־ממדית.

לירון אדלר: תחולת דיני מקרקעין על חלקה תלת־ממדית 14ח.

לירון אדלר: כל הוראה בחוק זה וכל דין החל על מקרקעין, יחולו גם על חלקה תלת־ממדית, בשינויים המחויבים, אלא אם כן נקבע במפורש אחרת.

לירון אדלר: " תיקון חוק התכנון והבנייה 2.

לירון אדלר: בחוק התכנון והבנייה, התשכ"ה–1965– (1) בסעיף 1 – (א) בהגדרה "מגרש", בסופה יבוא "לרבות מגרש תלת־ממדי"; (ב) אחרי ההגדרה "מגרש" יבוא: ""מגרש תלת־ממדי" – יחידה נפחית המצויה בעומק שמתחת לקרקע או בחלל הרום שמעליה, שגבולותיה נקבעו באופן תלת־ממדי בתכנית כתוצאה מפעולת חלוקה או איחוד או איחוד וחלוקה, או בתשריט חלוקה או איחוד, אף אם טרם נרשמה כחלקה בפנקסי המקרקעין, בין אם מותרת בה בנייה ובין אם לאו;"; (2) בסעיף 69, אחרי פסקה (1) יבוא: "(1א) הוראות בדבר מגרש תלת-ממדי, ובלבד שמתקיימים כל אלה: (א) אין מניעה לרשום את המגרש כחלקה תלת־ממדית לפי הוראות סעיף 14ז לחוק המקרקעין, התשכ"ט–1969; (ב) גבולות המגרש התלת־ממדי ייקבעו בתכנית בהתאם להוראות שיקבע השר בתקנות; (ג) אם התכנית בתחום המגרש התלת-ממדי כוללת שימושים שאינם שימושים לצורכי ציבור, התכנית לא תהיה בסמכות ועדה מקומית; שר המשפטים, בהסכמת השר ובאישור ועדת הפנים והגנת הסביבה של הכנסת, רשאי לקבוע בצו כי תכנית הכוללת שימושים שאינם שימושים לצורכי ציבור תהיה בסמכות ועדה מקומית, ועדה מקומית עצמאית או ועדה מקומית עצמאית מיוחדת; לעניין זה, "צורכי ציבור" – כהגדרתם בסעיף 188(ב);"; (3) בסעיף 121, אחרי פסקה (2) יבוא: "(3) בדבר איחוד או חלוקה כאמור בפסקאות (1) ו-(2), הכוללים מגרש תלת־ממדי, ובלבד שמתקיימות הוראות סעיף 69(1א).

לירון אדלר: "; (4) אחרי סעיף 138 יבוא: "תשריט הכולל מגרש תלת־ממדי 138א.

לירון אדלר: (א) ועדה מקומית לא תאשר תשריט הכולל מגרש תלת־ממדי, אלא אם כן מתקיימים כל אלה: (1) אין מניעה לרשום את המגרש כחלקה תלת־ממדית לפי הוראות סעיף 14ז לחוק המקרקעין, התשכ"ט–1969; (2) גבולות המגרש התלת־ממדי נקבעו בתכנית או סומנו בהתאם להליך שיקבע השר בתקנות.

לירון אדלר: (ב) הוגשה בקשה לאישור תשריט לפי פרק זה לעניין מגרש תלת-ממדי המיועד לשימושים שאינם שימושים לצורכי ציבור כהגדרתם בסעיף 188(ב), ובתכנית החלה על השטח שבו נמצא המגרש אין הוראות לעניין מגרש תלת-ממדי, יהיה התשריט טעון הסכמה של הוועדה המחוזית; שר המשפטים, בהסכמת השר ובאישור ועדת הפנים והגנת הסביבה של הכנסת, רשאי לקבוע בצו כי תשריט כאמור אינו טעון הסכמה.

לירון אדלר: " תחילה 3.

לירון אדלר: תחילתו של חוק זה שנה מיום פרסומו.

יואב קיש: זה בעצם הנוסח המדויק.

יואב קיש: אני לא מרגיש שום צורך לעשות תיקון בנוסח.

יואב קיש: אם יש אנשים שכן חושבים שצריך שינוי אז כמובן הם יישמעו.

יואב קיש: ארז קמיניץ, בבקשה.

ארז קמיניץ: אני מקווה שהוועדה תאשר היום את הנוסח והוא יעבור בקריאה שנייה ושלישית מהר ככל הניתן.

ארז קמיניץ: משיחות שלנו עם השוק הפרטי, עם השלטון המקומי ועם גורמי ממשלה אחרים, אנחנו מבינים שהנחיצות של החוק הזה, כמו גם חוקים אחרים שעוסקים בצורך של מדינת ישראל להתמודד עם תופעת הציפוף, הצורך הזה הוא צורך אקוטי.

ארז קמיניץ: אתמול היה כנס נדל"ן גדול אבל הדברים נשמעים גם בכנס הזה וגם בכנסים אחרים.

ארז קמיניץ: מדינת ישאל עומדת בפני צרכים משמעותיים מאוד לצופף את הסביבה העירונית.

ארז קמיניץ: הלשכה המרכזית לסטטיסטיקה מוציאה אחת לשנה סקירה בעניין הזה והמספרים עומדים היום על 15-16 מיליון איש בשנת 2050.

ארז קמיניץ: אנחנו חייבים לדאוג לציפוף עירוני משמעותי וטוב.

ארז קמיניץ: המשימה שלנו כמשפטנים, בעזרת הכנסת כמובן, היא לייצר פלטפורמות משפטיות נכונות שיאפשרו התמודדות עם הצורך בציפוף, בהתחדשות עירונית ובמגדלים.

ארז קמיניץ: אדוני היושב ראש, אנחנו נטריד בקרוב את הוועדה הזאת וועדות נוספות של הכנסת עם חקיקה נוספת שתצטרך להתמודד עם דיני בתים משותפים ועם תיקונים שיעזרו להתחדשות עירונית.

ארז קמיניץ: כל משרדי הממשלה מאמינים בהתחדשות העירונית כאחד הגורמים שיאפשרו לנו ציפוף יעיל, נכון וטוב.

ארז קמיניץ: החוק הזה שיעבור בעזרת השם בקריאה השנייה והשלישית, יעזור מאוד ליעילות ברישום וייתן ודאות לשוק.

ארז קמיניץ: אנשי הקניין של השוק הפרטי מאוד מעוניינים בו כי הוא ייתן ודאות ויעילות ברישום.

ארז קמיניץ: אפשר יהיה לעשות מהלכים מורכבים של שימושים מעורבים בין ציבורי ובין פרטי מסוגים שונים.

ארז קמיניץ: אפשר יהיה לעשות רישום מהיר ויעיל של תופעות כאלה של שימושים מעורבים שהם הכרחיים לצורך בציפוף.

ארז קמיניץ: דיברנו עם אנשי השוק הפרטי.

ארז קמיניץ: נשב איתם גם על התקנות ונביא אותם לכנסת, כדי שנצליח להגיע לתוצאה שבה השימושים המעורבים העירוניים, ההתחדשות העירונית תהיה נושא שאפשר יהיה לממש אותו וליישם אותו בכמה שפחות זמן בצורה הכי יעילה שאפשר לטובת כל השחקנים הרלוונטיים בשוק, קרי, היזמים הפרטיים, השלטון המקומי ומדינת ישראל.

ארז קמיניץ: אני מברך את הכנסת על ההתגייסות המהירה שלה כדי להעביר את החוק הזה כמה שיותר מהר.

ארז קמיניץ: תודה רבה.

יואב קיש: לאחר שנסיים אני רוצה שנשב יחד על הנושא של קומה ציבורית, שגם קשור למה שאמרת.

ארז קמיניץ: בהחלט.

יואב קיש: מישהו רוצה להתייחס?

תומר רוזנר: אני רוצה קודם כל לברך את משרד המשפטים ואת ארז קמיניץ במיוחד על הקידום של הדבר הזה.

תומר רוזנר: זה אחד מחוקי התשתית החשובים להתפתחות הציפוף העירוני ולהתחדשות עירונית.

תומר רוזנר: בהקשר של החוק הזה אפשר לומר הערת אזהרה: התשתית המשפטית כפי שאנחנו מניחים אותה בחוק הזה, היא לא מורכבת בהיקפה.

תומר רוזנר: הסוד והמפתח להצלחה הוא ביצירת התשתית הטכנולוגית והמחשובית ליישום של הדבר הזה, קרי, של האפשרות לרשום חלקות תלת מימדיות.

תומר רוזנר: למיטב הבנתנו הנושא הזה לא קיבל עדיין את רמת העדיפות הנדרשת.

תומר רוזנר: כהערת אזהרה, אני אומר שספק אם הממשלה תצליח לעמוד בזמן של שנה שהכנסת קצבה לה כדי ליישם.

ארז קמיניץ: תנסו אותנו.

תומר רוזנר: אני מאוד מקווה שכך יהיה, אבל המפתח להצלחה הוא באמת תשתית טכנולוגית ראויה ונגישה ופשוטה ליישום וכמובן מדויקת.

תומר רוזנר: אם אכן תהיה עמידה בדבר הזה, זאת תהיה מהפכה שתצעיד את ישראל לכיוונים של גמישות בקניין, לאפשרויות של עירוב שימוש, לאפשרויות של הפקעות מידתיות יותר, תיאומי מקרקעין לצורך תשתיות והרבה דברים נוספים.

תומר רוזנר: ההצעה שהיא מאוד קצרה בהקפה המילולי טומנת בחובה מהפכה של ממש שעשויה לסייע לציבור כולו.

תומר רוזנר: אני שוב מברך על ההצעה ועל אישורה, ככל שתאושר.

יואב קיש: תודה.

יואב קיש: אני גם אומר שאנחנו נכנסים לתלת מימד עכשיו.

יואב קיש: אני מזמין את משרד המשפטים להיכנס למימד הרביעי של הזמן.

יואב קיש: בואו ניפטר מחכירות, נגדיר בזמן ממתי ועד מתי ונהיה הצעת חוק המימד הרביעי.

יואב קיש: אני מוכן שהיא תעבור אצלי בוועדה.

יואב קיש: בסך-הכול זאת הצעת חוק טובה.

יואב קיש: דנו בה הרבה בסיבוב הקודם שנפל במליאה.

יואב קיש: הסברתי למה לדעתי האירוע קרה במליאה וסוכל על ידי קרב פוליטי לא רלוונטי לנושא עצמו.

יואב קיש: בעד – רוב

יואב קיש: נמנעים – אין

יואב קיש: אני חושב שיש תמיכה מלאה בבית הזה בנושא הזה.

יואב קיש: לא סתם אין פה חברי אופוזיציה שצועקים ומתנגדים ואני מוצא את עצמי לבד מצביע בעד פה אחד תומך בהצעת החוק הזאת.

יואב קיש: אני מברך את כל העוסקים בעניין.

יואב קיש: ההצעה התקבלה מוכנה לקריאה שנייה ושלישית.

יואב קיש: תיראו אם אפשר לשים אותה עוד היום במליאה ואז ביום שני נעלה אותה.

יואב קיש: תודה רבה, הישיבה נעולה.